《答丘泉之诗》
南北朝·羊徽

理瞩有待，事过无期。自昔愿言，寝兴伊思。爰遘怀人，载钦在兹。

赏得意从，无阙惟时。

王路威夷，戎役孔勤。昔从经略，方难之殷。悠悠岱阴，滔滔江濆。

绸缪成说，与子夷屯。

江之泳矣，载澜载清。俯胄时暇，解颜舒诚。理既睦本，事亦敦情。

永言契阔，实深平生。

自兹乖互，属有逝止。余实无良，沈阿弥祀。敦是怀之，则惟吾子。

岂微王事，骤驾无已。

疲殆既谢，惠泽是逢。显列斯偕，厥司攸同。畴昔之欢，于焉克从。

托曜春藻，慰此秋蓬。

虽则克从，遁来有乖。衡泌之娱，休沐末偕。冬日烈烈，飘风凄凄。

对影华署，如何勿怀。

怀亦勤止，戢此馀兰。惠以好言，深诫在翰。敢忘三折，敬思五难。

君子攸赠，复之岁寒。

作者简介：南朝宋泰山南城人，字敬猷。羊欣弟。刘裕镇京口时，以为记室参军掌事，誉为美器。后迁中书郎、河东太守。